**บทที่ 1**

**บทนำ**

**ความเป็นมาและความสำคัญของปัญหา**

การศึกษาในระดับประถมศึกษาเป็นการศึกษาขั้นพื้นฐานที่มุ่งเน้นให้ผู้เรียน สามารถพัฒนาคุณภาพชีวิตให้พร้อมที่จะทำประโยชน์ให้กับสังคมตามบทบาทและหน้าที่ของตน ในฐานะที่เป็นพลเมืองดี โดยที่ผู้เรียนนั้นมีความรู้และทักษะพื้นฐานที่จำเป็นต่อการดำรงชีวิต ทำงานร่วมกับผู้อื่นได้ มีมารยาทในการทำงาน ทำงานเป็น สอดคล้องกับการจัดการศึกษาตามหลักสูตรแกนกลางการศึกษา ขั้นพื้นฐาน พุทธศักราช 2551 ชุติมา เกิดน้อย (2553 : 1) กลุ่มสาระการเรียนรู้การงานอาชีพและเทคโนโลยี เป็นกลุ่มสาระที่ช่วยพัฒนาให้ผู้เรียนมีความรู้ความเข้าใจ มีทักษะพื้นฐานที่จำเป็น ต่อการดำรงชีวิต และรู้เท่าทันการเปลี่ยนแปลง สามารถนำความรู้เกี่ยวกับการดำรงชีวิต การอาชีพและเทคโนโลยี มาใช้ประโยชน์ในการทำงานอย่างมีความคิดสร้างสรรค์และแข่งขันในสังคมไทยและสากล เห็นแนวทางในการประกอบอาชีพ รักการทำงาน และมีเจตคติที่ดีต่อการทำงาน สามารถดำรงชีวิตอยู่ในสังคมไทยได้อย่างพอเพียงและมีความสุข กรมวิชาการ (2551 : 2) จากสภาพการเรียนวิธีการประกอบอาหารของนักเรียนชั้นประถมศึกษาปีที่ 3 สาระที่ 1 การดำรงชีวิตและครอบครัว ปีการศึกษา 2557 ของโรงเรียนซอยแอนเนกซ์ (กาญจนาภิเษก 2) สำนักงานเขตสายไหม พบว่า การสาธิตวิธีการประกอบอาหารที่ทำจากกล้วยของผู้สอนหน้าห้องเรียน ทำให้นักเรียนด้านหลังมองเห็นได้ไม่ทั่วถึง และนักเรียนเห็นขั้นตอนการสาธิตได้ไม่ชัดเจน ผู้สอนต้องสาธิตให้นักเรียนดูซ้ำหลายครั้ง ทำให้ผู้เรียนปฏิบัติงานวิธีการประกอบอาหารจากกล้วยไม่ถูกต้อง และไม่ทันเวลาเพราะต้องรอผู้สอนมาสาธิต จึงทำให้เสียเวลามากมีผลต่อการเรียนการสอนประกอบกับต้องใช้เวลาเตรียมวัสดุอุปกรณ์ในการเรียน ซึ่งเป็นการเสียเวลาในการเรียนรู้และการปฏิบัติงาน จากสภาพปัญหาดังกล่าว ผู้ศึกษาค้นคว้าจึงพิจารณาและเห็นความสำคัญของการใช้สื่อที่ช่วยแก้ปัญหาเพื่อการมองเห็นสื่อและขั้นตอนการสาธิตวิธีการประกอบอาหารจากกล้วยได้ชัดเจนยิ่งขึ้น เมื่อพิจารณาสื่อและคุณสมบัติของสื่อการสอนชนิดต่างๆ พบว่า ชุดการเรียนเป็นสื่อการจัดการเรียนรู้อีกประเภทหนึ่ง ที่ช่วยอำนวยประโยชน์ในการจัดกิจกรรมการเรียนรู้ เพื่อพัฒนาผู้เรียนให้เกิดทักษะความรู้ความเข้าใจในเนื้อหาที่เรียนบรรลุตามเป้าหมายและจุดประสงค์ของการเรียน สนฤดี ศรีสวัสดิ์ (2551 : 12) กล่าวว่า ชุดการเรียนเป็นสื่อผสมที่ผู้สอนสร้างขึ้นเป็นชุด โดยนำสื่อและกิจกรรมหลากหลายชนิดมาผสมผสานกัน เพื่อให้สอดคล้องกับเนื้อหาวิชาตามผลการเรียนรู้ที่คาดหวังของหลักสูตร เป็นกิจกรรม การเรียนการสอนที่ส่งเสริมให้เกิดการเปลี่ยนแปลงพฤติกรรมในการเรียนรู้ของผู้เรียน ทั้งเป็นรายบุคคลและรายกลุ่มตามความสามารถของแต่ละคน เพื่อมุ่งให้ผู้เรียนมีความรู้ความเข้าใจ ในบทเรียนได้ดี และบรรลุตามเป้าหมายที่วางไว้อย่างมีประสิทธิภาพภายในระยะเวลาอันสั้น ตามที่กำหนดกิจกรรม เวลา และสื่อการเรียน ไว้อย่างชัดเจน ฐิตาพร วิภววานิชย์ (2553 : 8) กล่าวว่า ชุดการเรียนเป็นการรวบรวมสื่อประสมหรือสื่อหลายรูปแบบที่จัดขึ้น เพื่อให้นักเรียนสามารถศึกษาและปฏิบัติกิจกรรมได้ด้วยตนเองเป็นรายบุคคล โดยผู้เรียนจะเรียนไปตามความสามารถความต้องการ และความสะดวกของตนเอง นักเรียนมีส่วนร่วมในการเรียน โดยมีครูเป็นผู้ชี้แนะให้คำปรึกษา เมื่อ ศึกษาจบแล้วก็จะทำการทดสอบเพื่อประเมินความก้าวหน้าของตนเอง ซึ่งจะทำให้ผู้เรียนมีผลสัมฤทธิ์ทางการเรียนตามเป้าหมาย และช่วยส่งเสริมเรื่องความรับผิดชอบของนักเรียนได้ สอดคล้องกับสมฤดี ดุกหลิ่ม (2552 : 8) กล่าวว่า ชุดการเรียนเป็นสื่อการสอนที่ครูผลิตขึ้นอย่างมีระบบสอดคล้องกับเนื้อหาสาระของการเรียนรู้ จุดประสงค์การเรียนรู้ มีความเบ็ดเสร็จในตัวเองส่งเสริมให้นักเรียน เกิดการเรียนรู้ตามความสามารถของแต่ละคนอย่างมีประสิทธิภาพ สามารถศึกษาค้นคว้าด้วยตนเองเป็นรายบุคคลหรือกลุ่มเล็กๆ และเน้นตัวผู้เรียนเป็นสำคัญ เพื่อให้ผู้เรียนบรรลุผลสัมฤทธิ์ทางการเรียน ตามจุดประสงค์การเรียนรู้ที่ตั้งไว้

จะเห็นได้ว่าชุดการเรียนเป็นสื่อการเรียนการสอน ที่สามารถนำมาใช้ประโยชน์ในการเพิ่มประสิทธิภาพการเรียนการสอน ช่วยให้ผู้เรียนสามารถเรียนรู้ได้เป็นรายบุคคลและรายกลุ่ม อันส่งผลให้ผู้เรียนเกิดการพัฒนาตนเองได้เต็มศักยภาพ สอดคล้องกับขวัญตา ทองใบ (2553 : 20) ที่กล่าวว่า ชุดการเรียนช่วยให้การเรียนมีประสิทธิภาพมากขึ้น ส่งเสริมการเรียนรู้ของนักเรียนให้เกิด การเปลี่ยนแปลงพฤติกรรมการเรียนรู้ เปิดโอกาสให้ผู้เรียนศึกษาและปฏิบัติกิจกรรมจากชุดการเรียนด้วยตนเอง นักเรียนมีส่วนร่วมในการปฏิบัติกิจกรรมต่างๆ ตามความสามารถของแต่ละบุคคล ทราบผลการปฏิบัติกิจกรรมนั้นๆ อย่างรวดเร็ว ทำให้ไม่เบื่อหน่ายขณะเรียนและผู้เรียนสามารถกลับไปศึกษาเรื่องที่ตนเองไม่เข้าใจใหม่ได้ ส่วนด้านการสอนของครูช่วยให้ครูสอนด้วยความมั่นใจ และมีความพร้อมที่จะสอนมากขึ้น มีความสะดวกเพราะไม่ต้องเสียเวลาเตรียมและผลิตสื่อการสอน ครูสามารถนำชุดการเรียนไปใช้สอนได้ทันที สอดคล้องกับฐิตาพร วิภววาณิชย์ (2553 : 3) ที่กล่าวว่า ชุดการเรียนช่วยเพิ่มประสิทธิภาพในการเรียนการสอนได้ เช่น เร้าและกระตุ้นความสนใจของผู้เรียนสนับสนุนและสนองตอบความแตกต่างระหว่างบุคคล เปิดโอกาสให้ผู้เรียนเป็นผู้กระทำกิจกรรม การเรียนด้วยตนเอง และเรียนรู้ด้วยตนเองตามความสนใจความสามารถหรือความต้องการของตนเอง ช่วยให้การเรียนรู้ของผู้เรียนเป็นอิสระจากอารมณ์และบุคลิกภาพของผู้สอน ช่วยลดภาระและ สร้างความมั่นใจให้แก่ครูผู้สอน ช่วยลดปัญหาการขาดแคลนครูหรือผู้มีประสบการณ์เฉพาะทาง เปิดโอกาสให้ผู้เรียนได้ฝึกฝนตนเองในด้านความกล้าแสดงความคิดเห็น การตัดสินใจ การแสวงหาความรู้ด้วยตนเอง และความรับผิดชอบต่อตนเองและสังคม

จากเหตุผลดังกล่าว ผู้ศึกษาจึงได้จัดทำชุดการเรียนกลุ่มสาระการเรียนรู้การงานอาชีพและเทคโนโลยี ชั้นประถมศึกษาปีที่ 3 เรื่อง “กล้วย กล้วย” ขึ้นเพื่อเสริมสร้างให้ผู้เรียนมีประสบการณ์การเรียนรู้ในเรื่องการประกอบอาหารจากกล้วย โดยได้สอดแทรกเนื้อหาที่เป็นขั้นตอนวิธีการทำอาหารจากกล้วยอย่างง่ายที่นักเรียนรู้จักและเคยรับประทานกันอยู่แล้ว กล้วยเป็นผลไม้ที่ คนส่วนใหญ่นิยมนำมาบริโภค ใบนำมาเป็นภาชนะห่อขนม ก้านนำมาประดิษฐ์เป็นของเล่น ประโยชน์ทางสมุนไพร ยางกล้วยจากใบใช้ห้ามเลือดโดยหยอดยางลงบนแผล ใช้กล้วยดิบทั้งลูกบดกับน้ำ ให้ละเอียดและใส่น้ำตาลทรายรับประทานแก้โรคท้องเสีย แผลในกระเพาะอาหาร และอาหารไม่ย่อย ผลสุกใช้เป็นยาระบาย หัวปลีแก้โรคลำไส้ แก้โรคโลหิตจาง และลดน้ำตาลในเลือด ส่วนต่างๆ ของกล้วย สามารถนำมาทำอาหารได้หลายส่วนทั้งหัวปลี หยวกกล้วย ผลดิบ และผลสุก การนำกล้วยดิบมาถนอมอาหารเป็นกล้วยฉาบ กล้วยน้ำว้าสุกห่ามมาทำกล้วยบวชชี กล้วยไข่สุกห่ามมาทำกล้วยไข่เชื่อม กล้วยน้ำว้าสุกงอมทำกล้วยตาก ทำขนมกล้วย รู้จักการเลือกกล้วยทำขนมหวาน การเตรียมอุปกรณ์ในการประกอบอาหาร และขั้นตอนวิธีทำที่ถูกต้องจะช่วยให้นักเรียนเกิดความเข้าใจและ ง่ายต่อการจดจำขั้นตอนของวิธีการประกอบอาหารจากกล้วยเพื่อรับประทานมากยิ่งขึ้น การจัด การเรียนการสอน เรื่อง “กล้วย กล้วย” ในสาระที่ 1 การดำรงชีวิตและครอบครัว เป็นการสอนเกี่ยวกับการทำงานในชีวิตประจำวัน ช่วยเหลือตนเอง ครอบครัว และสังคมได้ ในสภาพเศรษฐกิจ ที่พอเพียง ไม่ทำลายสิ่งแวดล้อม เน้นการปฏิบัติจริงจนเกิดความมั่นใจและภูมิใจในผลสำเร็จของงาน เพื่อให้ค้นพบความสามารถ ความถนัด และความสนใจของตนเอง (กรมวิชาการ, 2551 : 1) ดังนั้น การจัดการเรียนรู้ในกลุ่มสาระการเรียนรู้การงานอาชีพและเทคโนโลยี จึงต้องจัดให้เหมาะสมกับระดับความสามารถ ความต้องการ และความสนใจของผู้เรียน เพื่อให้ผู้เรียนมีความรู้ความสามารถ มีทักษะในการทำงาน เห็นแนวทางในการประกอบอาชีพและการศึกษาต่อได้อย่างมีประสิทธิภาพ

**วัตถุประสงค์ของการศึกษา**

1. เพื่อศึกษาผลสัมฤทธิ์ทางการเรียนกลุ่มสาระการเรียนรู้การงานอาชีพและเทคโนโลยีของนักเรียนชั้นประถมศึกษาปีที่ 3 โดยใช้ชุดการเรียน เรื่อง “กล้วย กล้วย”

2. เพื่อสร้างและพัฒนาชุดการเรียน เรื่อง “กล้วย กล้วย” กลุ่มสาระการเรียนรู้การงานอาชีพและเทคโนโลยีสำหรับนักเรียนชั้นประถมศึกษาปีที่ 3 ให้มีคุณภาพประสิทธิภาพตามเกณฑ์มาตรฐาน 80/80 และมีค่าดัชนีประสิทธิผลตั้งแต่ .50 ขึ้นไป

3. เพื่อศึกษาความคิดเห็นของนักเรียนที่มีต่อการสอนโดยใช้ชุดการเรียน เรื่อง”กล้วย กล้วย”

**สมมติฐานของการศึกษา**

1. ผลสัมฤทธิ์ทางการเรียนกลุ่มสาระการเรียนรู้การงานอาชีพและเทคโนโลยีของนักเรียน ชั้นประถมศึกษาปีที่ 3 โดยใช้ชุดการเรียน เรื่อง “กล้วย กล้วย” ผ่านเกณฑ์ร้อยละ 80 ขึ้นไป

2. ชุดการเรียน เรื่อง “กล้วย กล้วย” ที่สร้างขึ้นมีประสิทธิภาพตามเกณฑ์มาตรฐาน 80/80และมีค่าดัชนีประสิทธิผลตั้งแต่ .50 ขึ้นไป

3. ความคิดเห็นของนักเรียนที่มีต่อการสอนโดยใช้ ชุดการเรียน เรื่อง “กล้วย กล้วย” ใน คุณลักษณะที่กำหนดไว้อยู่ในระดับมาก

**ความสำคัญของการศึกษา**

1. เป็นการพัฒนาสื่อนวัตกรรมทางการศึกษาเพื่อพัฒนาการจัดการศึกษาให้มีคุณภาพสอดรับกับการปฏิรูปการเรียนรู้ ตามแนวพระราชบัญญัติการศึกษาแห่งชาติ พ.ศ. 2542 และการจัดกิจกรรมการเรียนการสอนโดยยึดผู้เรียนเป็นสำคัญ

2. ได้สื่อนวัตกรรมทางการศึกษาที่เป็นชุดการเรียนการสอน ที่มีคุณภาพและมีประสิทธิภาพตามเกณฑ์ สามารถนำมาใช้จัดกิจกรรมการเรียนการสอนเสริมทักษะการประกอบอาหาร และส่งเสริมการศึกษาค้นคว้าด้วยตนเองของผู้เรียน

**ขอบเขตของการศึกษา**

**1. ประชากรและกลุ่มตัวอย่าง**

ประชากร คือ นักเรียนชั้นประถมศึกษาปีที่ 3 โรงเรียนซอยแอนเนกซ์ (กาญจนาภิเษก 2)

สำนักงานเขตสายไหม กรุงเทพมหานคร ภาคเรียนที่ 1 ปีการศึกษา 2557 จำนวน 4 ห้องเรียน นักเรียน จำนวน 152 คน

กลุ่มตัวอย่าง ในการศึกษาครั้งนี้ ได้แก่ นักเรียนชั้นประถมศึกษาปีที่ 3/2 จำนวน 36 คน

ที่กำลังเรียนในภาคเรียนที่ 1 ปีการศึกษา 2557 โรงเรียนซอยแอนเนกซ์ (กาญจนาภิเษก 2) สำนักงานเขตสายไหม กรุงเทพมหานคร

**2. เนื้อหาที่ใช้ในการศึกษา**

เป็นเนื้อหาในกลุ่มสาระการเรียนรู้การงานอาชีพและเทคโนโลยี ชั้นประถมศึกษาปีที่ 3 ตาม

หลักสูตรการศึกษาขั้นพื้นฐาน พุทธศักราช 2551 สาระที่ 1 การดำรงชีวิตและครอบครัว มาจัดทำเป็น

ชุดการเรียน เรื่อง “กล้วย กล้วย” จำนวน 5 เล่ม ได้แก่

เล่มที่ 1 เรื่อง กล้วยบวชชี

เล่มที่ 2 เรื่อง กล้วยไข่เชื่อม

เล่มที่ 3 เรื่อง กล้วยตาก

เล่มที่ 4 เรื่อง กล้วยฉาบ

เล่มที่ 5 เรื่อง ขนมกล้วย

**3. ระยะเวลาที่ใช้ในการศึกษา**

ภาคเรียนที่ 1 ปีการศึกษา 2557

**4. ตัวแปรที่ศึกษาคือ**

4.1 ตัวแปรต้น ได้แก่ ชุดการเรียน เรื่อง “กล้วย กล้วย”

* 1. ตัวแปรตาม ได้แก่

4.2.1 ผลสัมฤทธิ์ทางการเรียนกลุ่มสาระการเรียนรู้การงานอาชีพและเทคโนโลยี

ของนักเรียนชั้นประถมศึกษาปีที 3/2

4.2.2 ความคิดเห็นของนักเรียนที่มีต่อการสอนโดย ใช้ชุดการเรียน เรื่อง

“กล้วย กล้วย”

**นิยามศัพท์เฉพาะ**

**1. ชุดการเรียน** หมายถึง สื่อกลุ่มสาระการเรียนรู้การงานอาชีพและเทคโนโลยีของนักเรียน

ชั้นประถมศึกษาปีที่ 3 เรื่อง “กล้วย กล้วย” ที่ผู้ศึกษาได้สร้างขึ้นเพื่อให้ผู้เรียนสามารถศึกษา และปฏิบัติกิจกรรมภายในชุดการเรียนได้ด้วยตนเองตามความสามารถของผู้เรียน ผู้เรียนมีส่วนร่วมในการ เรียน โดยมีครูเป็นผู้ชี้แนะให้คำปรึกษาในการปฏิบัติกิจกรรม เพื่อมุ่งให้ผู้เรียนมีความรู้ความเข้าใจในบทเรียน และบรรลุตามวัตถุประสงค์ของชุดการเรียนได้อย่างมีประสิทธิภาพชุดการเรียนที่สร้างขึ้น จำนวน 5 เล่ม ได้แก่

เล่มที่ 1 เรื่อง กล้วยบวชชี

เล่มที่ 2 เรื่อง กล้วยไข่เชื่อม

เล่มที่ 3 เรื่อง กล้วยตาก

เล่มที่ 4 เรื่อง กล้วยฉาบ

เล่มที่ 5 เรื่อง ขนมกล้วย

**2. แผนการจัดการเรียนรู้** หมายถึง แผนการจัดการเรียนการสอนกลุ่มสาระการเรียนรู้ การงานอาชีพและเทคโนโลยี ชั้นประถมศึกษาปีที่ 3 สาระที่ 1 การดำรงชีวิตและครอบครัว ที่ผู้ศึกษาสร้างขึ้น เพื่อใช้สอนร่วมกับชุดการเรียน เรื่อง “กล้วย กล้วย” มีจำนวนทั้งสิ้น 8 แผน

**3. นักเรียน** หมายถึง นักเรียนชั้นประถมศึกษาปีที่ 3/2 โรงเรียนซอยแอนเนกซ์

(กาญจนาภิเษก 2) สำนักงานเขตสายไหม กรุงเทพมหานคร ที่กำลังเรียนในภาคเรียนที่ 1 ปีการศึกษา 2557 จำนวน 36 คน

4. **ผลสัมฤทธิ์ทางการเรียน** หมายถึง คะแนนผลสัมฤทธิ์ทางการเรียนของนักเรียน ชั้นประถมศึกษาปีที่ 3/2 ที่เป็นกลุ่มตัวอย่างจากการทำแบบทดสอบก่อนเรียนและหลังเรียน สาระที่1 เรื่อง “กล้วย กล้วย” เป็นข้อสอบปรนัย 4 ตัวเลือก จำนวน 20 ข้อ

**5. ประสิทธิภาพของชุดการเรียน** หมายถึง ชุดการเรียน เรื่อง “กล้วย กล้วย” กลุ่มสาระการเรียนรู้การงานอาชีพและเทคโนโลยี ชั้นประถมศึกษาปีที่ 3 ที่ผู้ศึกษาได้สร้างขึ้นมีประสิทธิภาพตามเกณฑ์ที่กำหนดไว้ คือ (80/80)

**80 ตัวแรก** หมายถึง ประสิทธิภาพของกระบวนการ (E1) เป็นคะแนนเฉลี่ยร้อยละของ

นักเรียนทุกคนที่ได้จากแบบฝึกหัดระหว่างเรียน

**80 ตัวหลัง** หมายถึง ประสิทธิภาพของผลลัพธ์ (E2) เป็นคะแนนเฉลี่ยร้อยละของ

ผลสัมฤทธิ์ทางการเรียนของนักเรียนที่ได้จากการทดสอบหลังเรียน

**ค่าดัชนีประสิทธิผล** หมายถึง ค่าตัวเลขที่แสดงอัตราการเรียนรู้ก้าวหน้าจากพื้นฐาน

ความรู้เดิมที่มีอยู่แล้ว หลังจากนักเรียนได้เรียนโดยใช้ชุดการเรียน โดยยึดเกณฑ์ .50 ขึ้นไป ซึ่งคำนวณได้ตามวิธีของ (ชัยยงศ์ พรหมวงศ์, 2545 : 42)

**ประโยชน์ที่คาดว่าจะได้รับ**

1. ชุดการเรียนที่สร้างขึ้นมีประสิทธิภาพตามเกณฑ์มาตรฐาน สามารถนำไปใช้ประกอบ การเรียนการสอนในกลุ่มสาระการเรียนรู้การงานอาชีพและเทคโนโลยี ชั้นประถมศึกษาปีที่ 3 ได้

2. เป็นแนวทางในการสร้างชุดการเรียนในกลุ่มสาระการเรียนรู้การงานอาชีพและเทคโนโลยีและสามารถประยุกต์เป็นแนวทางในการสร้างชุดการเรียนในกลุ่มสาระการเรียนรู้อื่นๆ

3. เป็นแนวทางในการสร้างสื่อการเรียนการสอนที่หลากหลายรวมทั้งมีการจัดการเรียน การสอนที่เน้นผู้เรียนเป็นสำคัญได้อย่างเหมาะสม